Title: Ministerstvo zahraničných vecí Slovenskej republiky
Author: MZV SR
Last saved by: user

Informácia o priebehu a výsledkoch pracovnej návštevy
predsedu vlády Španielskeho kráľovstva José Luisa Zapatera v Slovenskej republike
14. januára 2010

Dňa 14. januára 2010 sa uskutočnila pracovná návšteva predsedu vlády (PV) Španielskeho kráľovstva (ES) José Luisa Zapatera v Slovenskej republike (SR). Bola to prvá návšteva PV ES v SR od jeho nástupu do funkcie (od prvého volebného obdobia v r. 2004). Návšteva sa uskutočnila na úvod predsedníctva ES v Európskej únii (ES PRES), v rámci pracovných rokovaní PV ES so svojimi partnermi z členských krajinách Európskej únie (ČK EÚ). Hlavným bodom návštevy bolo rokovanie s predsedom vlády SR Robertom Ficom.
R. Fico a J. L. Zapatero sa počas rozhovoru venovali aktuálnym témam ES PRES s dôrazom na energetickú a hospodársku oblasť a otázkam bilaterálnej spolupráce s možnosťami ich ďalšieho posilnenia.

Informácia:

PV SR R. Fico vyjadril spokojnosť s obsahom rozhovorov so španielskym partnerom medzi štyrmi očami. Vzťahy SR s ES označil za veľmi dobre sa rozvíjajúce, konštatoval blízkosť názorov oboch strán k viacerým aktuálnym témam európskej politiky a medzinárodnopolitického diania. Obe krajiny spolupracujú v EÚ, NATO a medzinárodných organizáciách, čo posilňuje ich blízkosť. Vyjadril plnú podporu všetkým prioritám ES PRES. PV SR požiadal, aby ES PRES venovalo primeranú pozornosť energetickej bezpečnosti, vzhľadom na plynovú krízu v r. 2009. Obe strany sa zhodli na potrebe prepojenia energetickej siete v Európe, ktorá by zabezpečila bezpečnosť dodávky energií do všetkých krajín, čo vytvára predpoklad pre vytvorenie európskeho trhu s energiami. R. Fico a J. L. Zapatero potvrdili blízke názory na riešenie ekonomickej a finančnej krízy.

PV ES uviedol, že jednou z dôležitých priorít ES PRES bude oživenie ekonomiky a vytváranie pracovných miest. Dôležitá bude aj spolupráca v oblasti digitalizácie informácií a v rozvoji vedy a výskumu. Európa sa môže dostať z krízy vďaka spolupráci a jednote v hospodárskej a energetickej oblasti. Hospodárske oživenie by si malo tiež zachovať úroveň súčasnej sociálnej politiky. J. L. Zapatero zdôraznil, že ES PRES neprijme žiadne opatrenia, ktoré by zhoršili sociálnu situáciu v Európe.

PV SR a PV ES tiež hovorili o bilaterálnej spolupráci, s dôrazom na oblasť obchodno-ekonomických vzťahov. R. Fico navrhol, aby sa po skončení ES PRES a po parlamentných voľbách v SR uskutočnilo opätovné stretnutie na úrovni PV SR a ES, ktoré by bolo prioritne zamerané na posilnenie hospodárskej spolupráce. V tejto súvislosti R. Fico poukázal na zvyšujúcu sa obľúbenosť španielskeho jazyka pri výučbe cudzích jazykov na Slovensku. Španielčina sa stala stretím najpopulárnejším cudzím jazykom po anglickom a nemeckom jazyku v SR. Podnikatelia a investori tak majú v SR určité zázemie medzi mladými ľuďmi a odborníkmi ovládajúcimi španielsky jazyk. PV SR tiež poďakoval španielskej vláde za spoluprácu pri realizácii štipendijného programu vlády SR pre študentov stredných škôl, ktorí majú v rámci programu možnosť študovať už druhý školský rok v ES.

Na spoločnej tlačovej konferencii obaja PV SR a ES uvítali iniciatívu amerického prezidenta B. Obamu zaviesť mimoriadne zdanenie veľkých bánk. J. L. Zapatero povedal, že je to pre finančný systém veľký krok vpred k tomu, aby fungoval lepšie a spravodlivejšie. Podobné opatrenia má v úmysle prijať aj EÚ, čo ale bude ešte predmetom viacerých diskusií. 

PV ES tiež vyzval medzinárodné spoločenstvo na urýchlene poskytnutie pomoci pre Haiti. Informoval, že na stretnutí ministrov pre rozvojovú pomoc EÚ 18.1.2010 bude iniciovať spoločný postup pri koordinovanej a účinnej pomoci Haiti po ničivom zemetrasení.

Záver:

Pracovná návšteva PV ES J. L. Zapatera preukázala veľmi dobrú úroveň vzťahov a spolupráce medzi oboma krajinami a vytvorila predpoklad pre ich ďalšie posilňovanie, najmä v ekonomickej oblasti. Obe krajiny spolupracujú v EÚ, NATO a medzinárodných organizáciách, čo posilňuje ich blízkosť. Priame rokovanie oboch PV umožnilo prediskutovať aktuálne európske témy, súčasnú ekonomickú a finančnú situáciu vo svete a dopad finančnej krízy na EÚ a obe krajiny. R. Fico vyjadril plnú podporu všetkým prioritám ES PRES. J. L. Zapatero sa pochvalne vyjadril o SR ako o proeurópskom partnerovi a o jeho ekonomike, ktorá najviac a najvýraznejšie vzrástla v poslednom období, napriek ekonomickej a finančnej kríze a vyjadril presvedčenie, že vďaka opatreniam vlády a nasmerovaniu bude ešte rásť. V tejto súvislosti tlmočil blahoželanie Slovákom, pretože môžu byť hrdí na to, čo dosiahli.    

Otvorená diskusia a výmena názorov na aktuálne témy prispeli k ďalšiemu zblíženiu postojov obidvoch krajín v dôležitých otázkach medzinárodného vývoja a predstavujú ďalší impulz v prehlbovaní vzájomných vzťahov oboch krajín.